ལོ་སུམ་ཅུ་ལྷག་ཙམ་གྱི་གོང་ལ་དབུ་ཆོས་འཕེལ་ཚེ་རིང་ལགས་ནི་རིན་སྤུངས་ཤང་ཁོངས་ཀྱི་སོ་ནམ་པའི་སོ་ནམ་ལག་ཆ་དང་།ཁྱིམ་ཆས་ཙག་ཙིག་བཟོ་མཁན་ཞིག་ཡིན་པ་དང་།ཁོང་རང་ཉིད་སོ་ནམ་བྱེད་མྱོང་བ་ཞིག་ཡིན་པས།ཁོང་གིས་བཟོས་པའི་སོ་ནམ་ལག་ཆ་གང་ཡིན་ཡང་ལས་དུས་སུ་སྤྱོད་བདེ་པོ་ཡོད་སྟབས།མི་ཚང་མས་དགའ་པོ་བྱས་ཏེ་ཁོང་གི་ལག་རྩལ་དེ་འགྲོ་རྒྱུག་ཆེན་པོ་ཡོད་མོད།ཡིན་ནའང་སྐབས་དེ་དུས་ཞིང་ཁུལ་གྱི་འཚོ་བའི་ཆུ་ཚད་ཀྱང་ཧ་ཅང་དམའ་པོ་ཡིན་སྟབས།ཤིང་བཟོ་བྱས་པའི་ཉིན་རེའི་གླ་ཆ་དེ་སྒོར་གཉིས་ཙམ་དང་མཐོ་ཤོས་ལའང་སྒོར་གསུམ་ལས་མེད་པས།ཞོར་ལས་ཡོང་འབབ་དེ་འདྲ་ཞིག་གིས་ལྟོ་ཚེ་འཁྱོལ་འཁྱོལ་ཙམ་ལས་ཁྱིམ་ཚང་ལ་ལྷོཌ་ཆེ་བའི་ཡོང་འབབ་ག་ནས་ཡོད།ད་ལྟ་དབུ་ཆོས་འཕེལ་ཚེ་རིང་གིས་བློས་འགེལ་སའི་གཅུང་པོ་ནོར་བུའང་སྐབས་དེ་དུས་ཁོང་གིས་དགེ་ཕྲུག་ཏུ་ཁྲིད་ནས་རྫོང་ལས་ཁུངས་སུ་ལས་བྱེད་པའི་ནང་ཆས་བཟོ་བར་འགྲོ་གི་ཡོད་ཅིང་།ཁོང་གཅེན་གཅུང་གཉིས་པོས་ཉིན་གང་ཤིང་བཟོ་རྔུལ་ནག་འཚིར་འཚིར་བྱས་ཀྱང་ཉིན་རེའི་ཡོང་འབབ་སྒོར་ལྔ་ལས་བརྒལ་ཐབས་བྲལ།